SKRIFTLIG FORESPØRGSEL E-1838/98

af María Sornosa Martínez (GUE/NGL) til Kommissionen

(12. juni 1998)

Om: Menneskerettighedssituationen i Colombia

Afholdelsen af valg i Colombia giver anledning til forhåbninger om normalisering af den ekstremt alvorlige menneskerettighedssituation i Colombia. Det er imidlertid vanskeligt at se med optimisme på mulighederne for en hurtig ændring, når fortalere for menneskerettighederne myrdes uafbrudt, og deres mordere overhovedet ikke retsforfølges.

Kommissionens næstformand, Marín, gav i sit indlæg om dette emne på det sidste plenarmøde i Strasbourg (14. maj 1998) udtryk for solidaritet med ofrene og menneskerettighedsfortalerne i Colombia og gik ind for at gennemføre yderligere foranstaltninger end dem, som Den Europæiske Union allerede har iværksat. Det er allerede et positivt tegn, at Den Europæiske Union vil bibeholde menneskerettighedskontoret i Bogotá endnu et år. Han gik desuden ind for at øge samarbejdet med Colombia på det retlige område.

1. Kan Kommissionen indgå aftaler om retligt samarbejde med Colombia?

2. Hvad er Kommissionens holdning til det regionale retsvæsens optræden ("dommere uden ansigt", anonyme vidner,...)?

3. Hvilke foranstaltninger kan Kommissionen træffe for løbende at få information om opfølgningen af det arbejde, som menneskerettighedskontoret i Bogotá udfører?

4. Kan Kommissionen indgå aftaler om, at FN's særlige repræsentant, Robinson, skal mødes med Europa-Parlamentet og nærmere konkret med Delegationen for Forbindelserne med Landene i Sydamerika?

5. Agter Kommissionen at ændre sin politik over for Colombia med en større støtte til menneskerettighedsorganisationerne i Colombia?

Svar afgivet på Kommissionens vegne af Manuel Marín

(10. juli 1998)

1. Som det ærede medlem påpeger, følger Kommissionen opmærksomt og med bekymring udviklingen i menneskerettighedssituationen i Colombia, som stadig er generelt utilfredsstillende. I denne forbindelse har Kommissionen allerede over for de colombianske myndigheder givet udtryk for sin bekymring over den alvorlige situation i landet, hvad angår menneskerettigheder og humanitær folkeret, og har opfordret dem til at gøre en større indsats for at forbedre situationen, navnlig ved at samarbejde med de internationale organisationer.

2. Det retlige samarbejde, som det ærede medlem henviser til, falder ind under medlemsstaternes ansvarsområde.

3. De såkaldte "dommere uden ansigt" og andre udtryk for det "regionale retsvæsen" i Colombia er eksempler på den generelle svækkelse af de retsstatslige principper i landet og på de nuværende mangler inden for retssystemet. Kun en grundlæggende reform af retssystemet vil kunne rette op på denne situation. Med henblik herpå undersøger Kommissionen i øjeblikket muligheden for at yde støtte til de retslige institutioner i Colombia for at forbedre situationen på det strafferetlige område. Dette er et emne, som Colombia lægger særdeles stor vægt på i sit samarbejdsprogram med Fællesskabet.

4. Under det 54. møde i De Forenede Nationers menneskerettighedskommission undertegnede Colombias præsident og FN's højkommissær for menneskerettigheder en protokol, som ud over en forstærkning af højkommissariatets lokalkontor i Santafé de Bogota omfatter en forpligtelse for dette kontor til at udgive månedlige aktivitetsrapporter med oplysninger om de overtrædelser af menneskerettighederne, der har fundet sted i Colombia, og med kommentarer fra regeringen. Disse månedsrapporter uddeles officielt af højkommissæren til interesserede FN-medlemmer, internationale organer og Den Internationale Røde Kors Komité (ICRC). Kommissionen er allerede blevet bekendt med den første aktivitetsrapport for marts måned 1998 via den faste delegation ved de internationale organisationer i Genève.

5. FN's højkommissær for menneskerettigheder, Mary Robinson, mødtes med Parlamentet den 23. juni 1998. Under dette møde blev spørgsmålet om menneskerettighederne i Colombia taget op.

6. I Kommissionens samarbejdsprogram med Colombia lægges der særdeles stor vægt på initiativer, der vil kunne bidrage til at forbedre de nuværende mekanismer til beskyttelse af menneskerettighederne i Colombia, og på opfølgning af overtrædelser af disse rettigheder. Colombia har således høj prioritet ved tildelingen af midler fra budgetkontoen for demokratisering og menneskerettigheder i Latinamerika. En lang række initiativer er under gennemførelse, hovedsageligt via lokale ikke-statslige organisationer (NGO'er).